הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 1, 2009-07-06 19:30

יריב לוין: ערב טוב.

יריב לוין: אני פותח את הדיון בהצעת תקציב הכנסת לשנים 2009 ו-2010.

יריב לוין: בפתח הדברים אני רוצה להודות לחשב הכנסת, למנכ"ל ולצוות של ועדת הכנסת, שעשו מאמץ גדול לא רק בהכנת התקציב הזה, שהוא תקציב מיוחד משום שהוא תקציב דו-שנתי, אלא גם בהגשתו לחברי הכנסת לא ברגע האחרון.

יריב לוין: דאגנו שהתקציב הזה יגיע לחברי הכנסת כבר בשבוע שעבר.

יריב לוין: השתדלנו גם לקיים פגישות עם חברי הכנסת, חברי הוועדה, על-מנת לעבור על סעיפי התקציב, כדי שהדיון היום יהיה דיון ענייני וקונסטרוקטיבי.

יריב לוין: אדוני המנכ"ל, נפתח בהצגה של העקרונות והעיקרים שביסוד התקציב.

יריב לוין: לאחר מכן תהיה התייחסות פרטנית יותר של החשב.

יריב לוין: בבקשה.

דן לנדאו: תודה רבה.

דן לנדאו: אפתח בכמה דברים כלליים.

דן לנדאו: נפגשנו במהלך הימים האחרונים עם כל חברי הוועדה ושמענו את הערותיהם לגבי התקציב של השנה וחצי שנותרו לנו, התקציב של 2009 ו-2010.

דן לנדאו: מקצת מההערות באות לידי ביטוי כבר בתוך ההצעה המוגשת לכם.

דן לנדאו: בגדול הדברים שהתקציב הזה משקף הם הדברים הבאים.

דן לנדאו: ראשית, הרבעון האחרון של 2008 והרבעון הראשון של 2009 התאפיינו במיעוט עבודה של הכנסת, כיוון שהכנסת יצאה לפגרת בחירות.

דן לנדאו: לכן אם תציירו סוג של גרף, תוכלו לראות שתקציב 2009 מול תקציב 2010 עושה מעין פרבולה עדינה שמבטאת את הירידה בהיקף הפעילות ואת החזרה לשגרה לקראת המשך 2009 ו-2010.

דן לנדאו: המגמה הזו באה לידי ביטוי בכמה וכמה סעיפים, ובתוך המגמה הזו יש לנו גם כמה מגמות נוגדות.

דן לנדאו: מצד אחד יש לנו פחות חברי כנסת בכנסת הנוכחית, כיוון שיש לנו יותר שרים, ומצד שני אם מחר יהיה חוק נורבגי אז המגמה הזאת תתהפך.

דן לנדאו: מצד אחד יש לנו פחות הוצאות על הבנייה של האגף שבו אנחנו יושבים עכשיו, כיוון שהתשלומים עבור הבנייה עצמה הסתיימו, אבל נכנסו לתוך תקופה של 25 שנה של תשלומי משכנתא, במירכאות, ותשלומי תחזוקה של ההפעלה של הבניין הזה.

דן לנדאו: לכן אם בשנה שעברה עוד היה צריך לשלם מיליוני שקלים למע"מ מראש של הבנייה, השנה הדבר הזה כבר לא נחוץ.

דן לנדאו: הדברים המרכזיים הנוספים הם המגמות הבאות.

דן לנדאו: אנחנו מציעים לחזק את הוועדות בכמה וכמה דרכים.

דן לנדאו: אחת הדרכים היא העוזר הנוסף ליושבי-ראש ועדות.

דן לנדאו: דרך נוספת היא פרויקט, שחלק מהאנשים כבר שמעו עליו – דוברים לכל הוועדות.

דן לנדאו: הדוברים הללו יהיו גם דוברי הוועדות, גם כותבי הפורטל של הוועדה ועורכיו, גם מפעילי המצלמות.

דן לנדאו: בוועדות אחרות בבניין הזה יש מצלמות, כיוון שאנחנו מתכוונים לשדר במקביל 9-8 ועדות באינטרנט ב-webcasting ודרוש אדם שיפעיל את המצלמות האלה תוך כדי.

דן לנדאו: דובר הוועדה יהיה אדם שיהיה אחראי על כל הפונקציות האלה.

אלכס מילר: הדובר של הוועדה יהיה עובד של הכנסת שממונה על-ידי הכנסת במכרז?

דן לנדאו: במכרז, בוודאי.

דן לנדאו: אני מבחין הבחנה מוחלטת בין העוזר הנוסף ליושבי-ראש הוועדות, שזו תהיה משרת אמון של יושב-ראש הוועדה, שצמוד ליושב-ראש הוועדה.

דן לנדאו: ברגע שיושב-ראש הוועדה הולך, מסתיים תפקידו של העוזר הזה, בדומה לעוזר פרלמנטרי, לעומת הדובר של הוועדה, שיהיה אורגן של אתר הכנסת.

דן לנדאו: האדם הזה יהיה שייך לאתר האינטרנט.

אלכס מילר: אבל הוא כפוף ליושב-ראש הוועדה.

דן לנדאו: כפוף לוועדה.

דן לנדאו: כשם שמנהלת הוועדה כפופה למינהל הכנסת, הוא יהיה כפוף למינהל הכנסת.

דן לנדאו: כמובן, כל הוועדה הרי כפופה ליושב-ראש הוועדה.

דן לנדאו: יושב-ראש הוועדה מחליט על האג'נדה שלה, והיא מבצעת.

דן לנדאו: אבל ההבחנה היא, שהאדם הזה לא ידברר את יושב-ראש הוועדה, הוא ידברר את הוועדה, ויש הבדל.

דן לנדאו: יושב-ראש הוועדה ידוברר על-ידי דוברו האישי, זה בסדר גמור.

דן לנדאו: מגמות נוספות של חיזוק הפרלמנט.

דן לנדאו: אני מנסה להגשים את ההכרזה של יושב-ראש הכנסת על כך שהבית הזה ייפתח יותר בפני הציבור.

דן לנדאו: בקדנציה הקודמת שלו, בכנסת ה-16, הבאנו את זה לידי ביטוי למשל בהקמת ערוץ הכנסת.

דן לנדאו: בכנסת הנוכחית אנחנו, בעזרת ה', נביא את זה לידי ביטוי בכך שהכנסת תיפתח לביקורים פיסיים, לא רק וירטואליים באתר או פסיביים מול הטלוויזיה, של אלפי מבקרים נוספים, דווקא בימי הפעילות שני, שלישי ורביעי.

דן לנדאו: אנחנו סבורים ש-7.5 מיליון בעלי המניות שלנו, אזרחי ישראל, ראויים לבוא לבקר במקום שהם מממנים, לבוא ולהתרשם ממנו באופן ישיר.

דן לנדאו: מגיע להם דין-וחשבון מה אנחנו עושים למענם, מה חברי הכנסת עושים בשליחותם יום-יום.

דן לנדאו: אחת הדרכים היא לפתוח את הבית הזה לביקורים הרבה יותר מקיפים.

דן לנדאו: זה אומר תגבור של המשמר, זה אומר תגבור של המדריכים.

אחמד טיבי: בכל ימי השבוע?

דן לנדאו: בכל ימי השבוע.

דן לנדאו: היום כשמגיע אזרח רגיל לכנסת, הוא יכול לבוא בימים ראשון וחמישי והוא יראה פה את הפעילות ברמה שהכנסת רגילה בה בימים ראשון וחמישי.

דן לנדאו: לעומת זאת, אם הוא יבוא לפה ביום שני ויראה "שעת שאלות", כמו בפרלמנטים אחרים, אני חושב שזה יוסיף.

אחמד טיבי: ממתי זה, אדוני?

דן לנדאו: בחודשים הקרובים אנחנו מרחיבים את מערך הביקורים, זה אומר שאנחנו מתכוונים לגייס יותר מדריכים, משמר הכנסת יגייס יותר שומרים, וכל האמצעים שדרושים כדי שאלפי אזרחים יוכלו לבקר פה כמובן באים לידי ביטוי בתקציב.

יריב לוין: זה יהיה פתוח גם לנוער ולילדים?

דן לנדאו: זה הרעיון.

דן לנדאו: בשבוע שעבר ישבנו בישיבה עם מנכ"ל משרד החינוך, והתוכנית, שהיא כרגע מגובשת במשרד החינוך, היא להגביר את קצב הביקורים של הנוער דווקא מקרב הקהלים שפחות רואים אותם בכנסת – חרדים, ערבים, מתנחלים.

דן לנדאו: הרעיון הוא שהפעילות של היחידה לדמוקרטיה, שהיא פעילות משותפת לכנסת ולמשרד החינוך, תגבר.

דן לנדאו: היא תהיה בהיקפים יותר גדולים, היא תגיע לתלמידים רבים יותר.

דן לנדאו: כל הדברים האלו פותחים את הכנסת ליותר ויותר קהל.

דן לנדאו: אתר האינטרנט של הכנסת יהיה משודרג גם מבחינה טכנולוגית, שלא הוחלפה מזה תשע שנים, וגם מבחינה תוכנית.

דן לנדאו: דוברי הוועדות למעשה יהיו אנשי האתר.

דן לנדאו: הם יהיו אנשים שיערכו ויכתבו את הפורטלים של הוועדות.

דן לנדאו: היום יש רק פורטל אחד, של ועדת החוקה.

דן לנדאו: הוא מוצלח מאוד.

דן לנדאו: זה פחות או יותר יהיה המודל.

דן לנדאו: אלו הדברים שבאמצעותם אנחנו רוצים להביא את דברה של הכנסת אל הציבור, וישפוט הציבור.

דן לנדאו: לפני שש שנים, כשהקמתי את ערוץ הכנסת והייתי צריך לשכנע את חברי הכנסת, כיוון שהעברנו חוק מיוחד לשם כך, אני זוכר את עצמי יושב בסיעת העבודה לצדו של יושב-ראש העבודה דאז, שמעון פרס, נשיא המדינה דהיום, והוא שואל אותי לשם מה צריך את ערוך הכנסת, הרי אפשר פשוט להורות לרשת ב' שישדרו את דיוני הכנסת.

דן לנדאו: אפשר להורות לרשות השידור שישדרו את שידורי הכנסת.

דן לנדאו: כמובן, מצאתי את עצמי נעזר בחברי כנסת אחרים, שמסבירים לו את ההבדל בין התקשורת של ימינו לבין ערוץ פרלמנטרי שכל עניינו הוא שיקוף, כל עניינו הוא הבאת הפרוטוקול המצולם אל הציבור, וישפוט הציבור.

דן לנדאו: ועכשיו אני סוגר את המעגל הזה.

דן לנדאו: לפני כמה שבועות קראתי בכמה עיתונים, ששר החוץ אביגדור ליברמן ישב בישיבת סיעה עם חברי סיעתו וסיפר להם שהוא צופה בערוץ הכנסת בשבתו בלשכתו במשרד החוץ, והוא שם לב שאין מספיק נוכחים והוא מבקש להגביר את הנוכחות.

דן לנדאו: הגוף המשקף, המראה, חלון הראווה, לא רק משקף אלא הוא גם משפר את המוצר בעצמו, וזו המטרה כאן.

דן לנדאו: זו המטרה של הגדלת היקף הביקורים.

דן לנדאו: אני מאמין שכפי שערוץ הכנסת מתחיל להשפיע על המוצר עצמו, קרי על הפרלמנט עצמו, כך גם אתר הכנסת, כך גם הפורטלים של הוועדות, כך גם העובדה שייכנס לכאן קהל של אלפים בימים שני, שלישי ורביעי, אין ספק שהוא ישפיע על הנוכחות בוועדות, על הנוכחות במליאה.

דן לנדאו: חברי הכנסת מרגישים שהפידבק החזק ביותר שהם מקבלים על פעולותיהם – ויושב פה גם חבר כנסת בוגר הערוץ – הוא מהצופים בערוץ.

דן לנדאו: השיקוף של הכנסת בסופו של דבר איננו רק שיקוף, הוא גם משפר את המוצר, במירכאות, שהבית הזה מייצר בוועדותיו ובמליאה.

דן לנדאו: בבניין הזה יש אולפן חדש, שכבר הושקעו בו כספים רבים, והוא משדרג את המצב הקיים עשרת מונים.

דן לנדאו: המעבר של ערוץ הכנסת לאולפן החדש שלו כרוך בהשקעה בציוד נוסף, בשיפור הציוד הקיים.

דן לנדאו: רשימה ארוכה של שדרוגים.

דן לנדאו: אנחנו נבצע את זה על פני שנתיים.

דן לנדאו: זה תקציב פיתוח מיוחד לשנתיים הקרובות.

דן לנדאו: יתרה מכך, הכנסת בכובעה כמחוקק לחוק הרשות השנייה, טלוויזיה ורדיו, קבעה שערוץ הכנסת יהיה אחד מחמישה הערוצים שישודרו ב-DTT, בשידור הטרסטריאלי הקרקעי, קרי הפלטפורמה שמוליכה את השידור הציבורי לצד השידור המסחרי אל כל הבתים בישראל.

דן לנדאו: כפי שקבע המחוקק, הדבר הזה מחייב גם תשלום של כל אחד מהערוצים.

דן לנדאו: לצערי המחוקק השווה את העול הכלכלי שיוטל על ערוץ הכנסת לעול הכלכלי שיוטל על ערוץ 2, על ערוץ 10, על רשות השידור, אבל זה כרגע המצב.

דן לנדאו: יכול להיות שוועדת הכנסת בשבתה כמחוקק המשנה של חוק שידורי טלוויזיה מהכנסת תדון ותחליט שהיא רוצה או לא רוצה שערוץ הכנסת ישודר בפלטפורמה הזאת.

דן לנדאו: אנחנו, כמינהל הכנסת, כבר נערכים לקראת הדבר הזה.

דן לנדאו: זה אומר הגדלת התקציב השנתי של ההפצה של שידורי ערוץ הכנסת בסדר גודל של בין 4.5 ל-5 מיליון שקלים.

דן לנדאו: הדבר הזה יצטרך לעבור את הדיון הציבורי.

דן לנדאו: אנחנו כבר מוכנים לקראתו.

דן לנדאו: התקציב שלפניכם כולל כמה הערות.

דן לנדאו: בטבלה בצד שמאל יש מספרי הערות.

דן לנדאו: אעבור עליהן ביעף, ולאחר מכן גם החשב יתייחס לכמה נקודות.

דן לנדאו: מספר חברי הכנסת הוא אומנם 120, אבל מבחינה תקציבית המספר הזה הוא גמיש.

דן לנדאו: בכנסת ה-17 היו, במירכאות, יותר חברי כנסת מאשר בכנסת ה-18.

דן לנדאו: לכן כרגע התקציב שמיועד לשכר חברי הכנסת, לתנאים של חברי הכנסת, לעוזרים פרלמנטריים, הוא קטן מעט לעומת התקציב שהיה מיועד לכך בכנסת ה-17.

דן לנדאו: מנגד, ככל שיעבור חוק נורבגי כזה או אחר, או יהיו שינויים פוליטיים והממשלה תקטן, אנחנו נמצא את עצמנו עם יותר חברי כנסת.

דן לנדאו: זה כמובן ישפיע על התקציב.

דן לנדאו: אנחנו, כמינהל הכנסת, צריכים להיערך לדבר הזה מראש.

דן לנדאו: עליית המע"מ ושינויים במדד, בשורות 21 ואילך יש עדכוני תקציב שנובעים מהדבר הזה.

דן לנדאו: כך גם הערה מספר 3 מול שורה 27, כפי שאמרתי קודם על הפצת שידורי ערוץ הכנסת בהתאם לחוק הרשות השנייה לטלוויזיה ורדיו.

דן לנדאו: הערה מספר 4 מדברת על העתקת האולפן, פרויקט שיימשך על פני שתי שנות התקציב.

דן לנדאו: הערה מספר 5, קשרי חוץ.

דן לנדאו: כפי שתיארתי, חלק מהפעילויות הן פעילויות שקשורות לקשרי חוץ, כגון יציאת משלחות של חברי הכנסת לחוץ-לארץ וכל מה שכרוך בכך.

דן לנדאו: כמובן ברבעון האחרון של 2008 וברבעון הראשון של 2009 היתה ירידת מה בפעילות הזו, ותהיה "התאוששות" של התקציב לקראת 2010.

דן לנדאו: אם כי אתם תראו שהתקציב של 2010 מבטא קיצוץ מסוים של הפעילות הזאת.

דן לנדאו: הערה מספר 6, דבר שאני גאה לגביו במיוחד.

דן לנדאו: אני חושבת שהכנסת היא המעבידה היחידה בסקטור הציבורי לפחות, שקולטת פנימה לתוך שורותיה, לא בסעיף נפרד ולא בפרויקט מיוחד, 15 עובדים בעלי מוגבלויות וצרכים מיוחדים.

דן לנדאו: אתם מכירים אותם, אתם רואים אותם ברחבי הכנסת.

דן לנדאו: האנשים הללו נקלטים לתוך תקן כוח האדם, שיא כוח האדם של הכנסת.

דן לנדאו: הביטוי התקציבי לכך כבר היה בשנים קודמות, ובמקום שיהיה סעיף מיוחד אנחנו מבטאים את זה בהגדלת שיא כוח האדם של הכנסת.

דן לנדאו: בנוסף אנחנו מגדילים מראש את שיא כוח האדם של הכנסת באותם דוברי ועדות שתיארתי מקודם.

דן לנדאו: אנחנו מאמינים בפרויקט הזה.

דן לנדאו: אני מקווה שהמכרזים יצאו בחודשים הקרובים מאוד.

אחמד טיבי: אלה יהיו משרות רב-תרבותיות?

דן לנדאו: אני חושב שלפחות בתקופה שלי אני מתכוון לעשות הכול כדי לעמוד בהוראות החוק המחייבות את כל המערכת הציבורית, ואני מקווה שגם בתפקידים האלו זה יבוא לידי ביטוי.

יריב לוין: הם יהיו עולים ממדינות שונות.

דן לנדאו: סעיף 7.

דן לנדאו: כוח האדם, שאנחנו כבר יודעים שיגדל, קודם כל במרכז המידע והמחקר.

דן לנדאו: בשבוע שעבר, לאחר בדיקת העניין, קיבלתי החלטה להגדיל את כוח האדם במרכז המחקר והמידע כדי למלא את השורות שבו.

דן לנדאו: אנחנו עומדים על חצי משרה פחות מהתקן שלו, כפי שנקבע על-ידי יושבת-ראש הכנסת ה-17.

דן לנדאו: אני גאה להשלים את התקן.

דן לנדאו: מבחינתי בסוף כנס החורף 2010 אדרש לבדיקה כדי לראות האם אנחנו רוצים לחזק עוד יותר את מרכז המחקר והמידע.

דן לנדאו: זה קריטי וחשוב, כי העצמאות של חברי הכנסת, הכוח של חברי הכנסת מול הממשלה, מול בעלי העניין, מול האינטרסים השונים שמיוצגים סביב השולחנות האלו בבניין הזה, יכול לנבוע ממידע.

דן לנדאו: אם המידע הוא עצמאי והמידע הוא אמין ואיננו מוטה ומביא בחשבון את המידע המוטה או האינטרסנטי שמוצג בפני הוועדה, הכוח של הכנסת כמוסד, כוחו של חבר הכנסת כבודד גדל.

דן לנדאו: ככל שיש מחלקה כלכלית גדולה יותר במרכז המחקר והמידע, כך כוחה של הכנסת מול משרד האוצר, מול הממשלה, מול בעלי העניין, גדל.

דן לנדאו: התקנים הנוספים הולכים למחלקה הכלכלית, המחלקה לפיקוח תקציבי של מרכז המחקר והמידע, שאתם רואים את נציגיה גם בוועדת הכספים וגם בוועדות אחרות, ותראו יותר נציגים רפרנטים כלכליים בוועדות נוספות שיש להן ממשק כלכלי.

דן לנדאו: הערה 8, שנמצאת בהצעת התקציב מול סעיף 53.

דן לנדאו: יצאה הוראה שמחייבת אותנו לרכז את הוצאות האנרגיה בסעיף מיוחד.

דן לנדאו: אין פה שום שינוי מבחינת התקציב, זה פשוט רישום שונה.

דן לנדאו: הערה 9, מול סעיף 56, שיפוץ מבנים והתקנות.

דן לנדאו: אנחנו בכנסת התחלנו בפרויקט של הנגשה לנכים.

דן לנדאו: הסאגה סביב חבר הכנסת מטלון, ככל שהיא מצערת, היתה חלק מהדבר הגדול הזה.

דן לנדאו: המליאה עומדת להיות מונגשת לחלוטין לגישה לכיסאות גלגלים.

דן לנדאו: זה אומר שחבר כנסת שמרותק לכיסא גלגלים לא יצטרך להיות נסמך על עזרתם של אחרים.

דן לנדאו: הוא יוכל לעלות ולנאום ככל חבר כנסת שרגליו בריאות.

דן לנדאו: אני גאה שנפלה בידי הזכות לעשות את זה.

דן לנדאו: אבל זה עולה כסף, כמו כל דבר אחר.

דן לנדאו: אנחנו מנגישים את המליאה, אנחנו מנגישים את השירותים שליד המליאה.

דן לנדאו: אני לא רוצה להתפייט, אבל שירותים שליד מליאת הכנסת צריכים לעמוד בהוראות החוק.

דן לנדאו: מי שביקר בלשכת שר החוץ של מדינת ישראל כאן

דן לנדאו: בכנסת יכול להיווכח עד כמה היא איננה מסוגלת לשמש שר חוץ של המדינה, והלשכה הזו תשופץ.

דן לנדאו: מי שראה את יושבת-ראש האופוזיציה נאלצת לקבל את ראשי המדינות ואת אורחיה הבין-לאומיים במלונות בירושלים או בתל-אביב מבין שכדי שיושבת-ראש האופוזיציה, שהיא האורגן הבכיר ביותר של הכנסת אחרי יושב-ראש הכנסת, היא ראש ממשלת הצללים, למעשה, כדי שהאורגן הזה של הכנסת יוכל לפעול בצורה ראויה – והדבר שקיבלתי לגביו החלטה הוא בעצה אחת עם יושבת-ראש האופוזיציה ובראייה קדימה ליושבי-ראש אופוזיציה נוספים – אנחנו מכניסים קצת שינויים בלשכה שלה, יוצרים כמו אקווריום.

דן לנדאו: אתם מכירים את האקווריום של לשכת ראש הממשלה, אנחנו עושים כאן מיני-אקווריום.

דן לנדאו: אנחנו רוצים שהיא תקבל כאן את אורחיה, שהיא תעשה כאן את הפעילות המדינית שלה, והדברים האלו נעשים בעצה אחת אתה.

דן לנדאו: הדבר הזה מחזק את הכנסת.

דן לנדאו: אבל גם זה עולה כסף.

דן לנדאו: אתם מכירים את מה שקורה כאן במטבח, כל אחד ממקורותיו.

דן לנדאו: אחד הדברים שנעשה בפגרה הקרובה הוא לשפץ את המטבח הזה, שלא עבר שיפוץ כבר 16 שנה, וכולנו סובלים מכך.

דן לנדאו: אלה השיפוצים המתוכננים לפחות בקיץ הקרוב.

דן לנדאו: הערה מספר 10, לסעיפים 66-65.

דן לנדאו: אמרתי קודם שכתוצאה מפתיחת המשכן דווקא בימי פעילות, זה אומר שזורם לכאן קהל.

דן לנדאו: יש פה קהל שמתערבב עם חברי כנסת, עם האישים המאובטחים, עם עבודת הכנסת, וזה מחייב הגדלה מסוימת של כוחות האבטחה כאן תחת משמר הכנסת.

דן לנדאו: ההערכה היא שאלה יהיו כמה משרות.

דן לנדאו: אנחנו כבר נערכים לכך.

דן לנדאו: זה לא אומר שאנחנו מאיישים את כל המשרות, אלא המשרות האלה יאוישו לאחר שנדע בדיוק מה הצרכים.

דן לנדאו: הערה מספר 11, מול סעיף 75, כל נושא האינטרנט.

דן לנדאו: כפי שאמרתי, הפלטפורמה היא בת 9 או 10 שנים, והיא תעבור שינוי או שדרוג.

דן לנדאו: התכנים באתר יעברו שדרוג.

דן לנדאו: לא מזמן YNET עשה סקר שבחן את אתר הכנסת ונתן לו ציון מאוד יפה.

דן לנדאו: יחד עם זאת הוא העיר כמה הערות במקום.

דן לנדאו: האתר הזה הוא אתר מאוד פופולארי, יש לתוכו המון כניסות, אבל ישירות דרך google ולא דרך הפורטל.

דן לנדאו: אנחנו רוצים לפנות לכל האנשים הללו, אנחנו רוצים ברמה הקונספטואלית לנסות למפות את הגולשים, האם הגולש הוא עיתונאי או פוליטיקאי או עורך-דין או תלמיד או סתם אדם מהציבור.

דן לנדאו: אנחנו רוצים לפנות לכמה שיותר קהלי יעד.

דן לנדאו: אנחנו רוצים שהאתרים באנגלית, בערבית וברוסית יהיו מעודכנים יום-יום.

דן לנדאו: יש לנו מיליון וחצי בעלי מניות, קרי אזרחים משלמי מסים, דוברי ערבית.

דן לנדאו: יש לנו כמיליון בעלי מניות אזרחים דוברי רוסית.

דן לנדאו: האתר באנגלית מסתכל יותר לחוץ-לארץ, אבל האנשים הללו הם בוחרים, הם מצביעים, הם משלמים מס הכנסה, וגם להם מגיע שירות.

דן לנדאו: הסעיף האחרון הוא הערה 12, מול סעיפים 82-81.

דן לנדאו: כל העניין של הבנייה, כפי שתיארתי קודם.

דן לנדאו: חלק נכבד מההוצאות הגדולות כבר מאחורינו.

דן לנדאו: נכנסנו לתוך 25 השנים של היחסים ארוכי הטווח עם חברת "שפיר".

דן לנדאו: אנחנו משלמים עבור ההחזקה ואנחנו משלמים, במירכאות, משכנתא במשך 25 שנה עבור הבנייה.

דן לנדאו: אני מציע שהחשב יוסיף, אם יש לו מה לפרט, ואחר כך, ברשות היושב-ראש, אוכל להשיב לשאלות חברי הכנסת.

יריב לוין: בבקשה.

אבי לוי: למעשה המנכ"ל פירט את השינויים העיקריים שבאים לביטוי בתקציב, גם ל-2009 וגם ל-2010.

אבי לוי: בגדול השינויים הם לא גדולים.

אבי לוי: יש ירידה ב-2009, יש עלייה ב-2010, סדר גודל של קצת פחות מ-2%.

אבי לוי: כמובן שהתקציב מותאם לתוכנית העבודה ולאותם הדגשים שפירט המנכ"ל.

אבי לוי: אני מבקש בקצרה לעבור על כמה דברים.

אבי לוי: התנודות בנושא של מספר חברי הכנסת קורות כל הזמן, זה דבר שעשוי לקרות גם במהלך קדנציה, ולכן אנחנו למעשה חייבים לקחת בחשבון אפשרויות של שינויים.

אבי לוי: לכן בתקציב 2010, בגלל טווח הזמן ואי הוודאות המסוימת ביחס ל-2009, אנחנו הגדלנו את סעיף הרזרבה בשלושה מיליון שקלים.

אבי לוי: השימוש בסעיף הרזרבה איננו יכול להיעשות על-ידי הנהלת הכנסת בלא אישור של הוועדה הזאת כאן.

אבי לוי: כלומר, זה לא סעיף שעכשיו מאשרים אותו ואז יש לרשותנו רזרבה שאנחנו יכולים לעשות בה מה שאנחנו רוצים, אלא תמיד באישור הוועדה הזאת, אם יש צורך בכך.

אבי לוי: ברוב השנים לא ניצלנו יותר מחצי.

אבי לוי: אני מדלג על הנושא של ערוץ הכנסת והשדרוג והעתקת האולפן לאולפן הקיים כאן.

אבי לוי: אלה הערכות.

אבי לוי: כל הנושא של השידור הדיגיטאלי עדיין מחייב, צריך שיהיה הסכם בין הכנסת לבין הרשות השנייה.

אבי לוי: הנושא הזה לא הסתיים, והסעיף הזה כאן הוא רק לאפשרות שהיה וזה יתממש, הנהלת הכנסת תהיה רשאית להתחייב בסכומים שנובעים מהחקיקה בתחום הזה.

אבי לוי: התפעול השוטף, שורה.

אבי לוי: 52.

אבי לוי: בדרך כלל נוהגים לשאול אותי מה זה ומה זה כולל.

אבי לוי: התפעול השוטף זה בדרך כלל כל צורכי המשרד למיניהם, כולל רכישת נייר, הדפסות וכל מה שקשור בתמיכה שלנו במחירים של המזנון.

אבי לוי: אני לא קורא לזה סובסידיה, כי זה נשמע כאילו מסייעים למישהו.

אבי לוי: התפעול של המזנונים במשכן הכנסת הוא לא פשוט והוא מחייב תמיכה של הכנסת במפעיל.

אבי לוי: שורה 53, החזקה שוטפת.

אבי לוי: קרוב ל-12 שקלים מתוך זה הם תשלומי ארנונה.

אבי לוי: יש לנו כמובן גם מים, שנשתדל השנה לחסוך בהם.

אבי לוי: בעניין כל מערכות הבניין שיש פה, התחזוקה, יש הסכמי שירות שהכנסת עושה, וכל ההסכמים האלה מופיעים בשורה הזאת, כארבעה מיליון שקלים.

אבי לוי: שורה 58, התקנה בעניין אנרגיה.

אבי לוי: כפי שנאמר כאן, היא מתייחסת להחלטת ממשלה.

אבי לוי: אנחנו נענינו לבקשת הממשלה.

אבי לוי: הממשלה החליטה אומנם לגבי עצמה, אבל ביקשה שגם הכנסת תשתף פעולה בעניין הזה.

אבי לוי: המטרה היא בעיקר לאמוד את התנודות בשימושים באנרגיה, תוך דגש כמובן על מציאת שיטות כאלה ואחרות לחיסכון באנרגיה ככל שהדבר מתאפשר.

אבי לוי: כמובן, זו תמיד פונקציה של הפעילות של הכנסת, שעות הפעילות של הכנסת, השימוש בחשמל, בגז לחימום ובשאר ההוצאות שקשורות באנרגיה.

אבי לוי: כדי לסבר את האוזן, השימושים בסעיף הזה ב-2008 היו בסדר גודל של שמונה מיליון שקלים.

אבי לוי: ביטחון – נאמר כאן מה הסיבה לעלייה במשרות של אנשי ביטחון.

אבי לוי: לגבי הרזרבה ציינתי מה הסיבה, ואני שב ומדגיש שאין שימוש בסעיף הרזרבה אלא באישור הוועדה הזאת.

אבי לוי: נושא הבינוי – יש דרישות ותביעות של חברת "שפיר" כלפי הכנסת בכל מה שקשור לבנייה בבניין הזה.

אבי לוי: אנחנו פירטנו את זה גם בתקציבים קודמים.

אברהם מיכאלי: התביעה היא דו-צדדית?

אבי לוי: יש תביעה גם של הכנסת מול "שפיר" וגם של "שפיר" מול הכנסת.

אבי לוי: כמובן, הוא מתבסס על מה שהוא רואה בעיניו כעבודה נוספת, שלא היתה כלולה במסמכי המכרז המקוריים.

אבי לוי: יש תביעות לא מעטות שקשורות בפרשנות של החוזה.

אבי לוי: מדובר בחוזה מאוד מיוחד.

אבי לוי: זו לא עבודה קבלנית רגילה שבה מגדירים בדיוק מה מבקשים ועל-פי התוצאות רואים מה בוצע, אלא עבודה שהיא בגדול שיטת ה-PFI, שאומרת שהיזם שנבחר במכרז הוא זה שמממן, מתכנן את הפרויקט ומוסר אותו למזמין.

אבי לוי: בהסכמים שלנו, הוא גם מתחזק אותו.

אבי לוי: אומנם בטווח של 25 שנה כמובן יש לנו הרשאה לצאת בכל תחנה לאחר חמש שנים של תפעול של הבניין, אם אנחנו לא מקבלים את השירות שביקשנו.

אבי לוי: הבירור של התביעות הללו החל כבר בשנה שעברה.

אבי לוי: חלקן נסגרו וסוכמו, חלקן עדיין הן פתוחות.

אבי לוי: אנחנו לא יכולים היום להעריך מה יהיה הצפי ואיפה זה ייגמר, בעיקר בגלל העובדה שרוב התביעות נובעות מהפרשנות של החוזה.

אבי לוי: הדוגמה הכי בולטת לעבודות נוספות היא השינוי שנעשה כאן, בבניין הוועדות.

אבי לוי: החזית שפונה לצד מזרח היתה אמורה להיות הפוכה, הוועדות היו אמורות להיות שם.

אבי לוי: השינוי הזה שנעשה תוך כדי בנייה, מסיבות ברורות, גם התוספת של הלשכה ליושב-ראש ועדה, היא שינוי מהותי, ואני מזכיר אותו כי זה שינוי שהתברר, נדון גם בסיוע של גורמים חיצוניים וסוכם התשלום בגין השינוי הזה.

אבי לוי: לכן צריך להביא את זה בחשבון.

אבי לוי: כמובן, ככל שמשהו יוחלט לגבי העניין הזה זה יתבצע בתשלום מיידי, אם נכיר בתביעות האלה.

אבי לוי: בעינינו רוב התביעות אינן מבוססות, הן ממש רחוקות מהמציאות.

אבי לוי: אבל לקבלנים יש תכונה שהם תמיד מגישים תביעות הרבה מעבר למה שסביר.

דן לנדאו: כאשר החשב מדבר על תביעות, הוא לא מדבר על תביעות שהוגשו אלא באו בדרישות תשלום.

דן לנדאו: לערכי-הדין שבינינו ההבחנה ברורה.

דן לנדאו: הכוונה היא שלא הוגשו תביעות לא לבית-משפט, לא לבוררות.

יעקב אדרי: זה יגיע לזה.

דן לנדאו: זה יגיע אם זה לא ייגמר.

דן לנדאו: אבל אז יהיו תביעות הדדיות.

דן לנדאו: אנחנו חברנו לחשב הכללי באוצר, משום שהחשב הכללי באוצר מנהל כמה פרויקטים לאומיים של תשתיות, ובהם גם פרויקטים שבהם "שפיר" נמצאת כזכיינית, כקבלנית משנה, כקבלנית ביצוע, כמו כביש 531, כמו המסלול המהיר של איילון וכו'.

דן לנדאו: אנחנו בכוונה חוסים תחת כנפי החשב הכללי, הן כגוף מקצועי שיודע לעשות את הדברים האלה.

דן לנדאו: הרי התפקיד שלנו כאן בכנסת הוא לא בניית בניינים, הוא לא ניהול סכסוכים בתחום הזה.

דן לנדאו: אחת העצות שהוא נתן לנו, ואנחנו כבר מיישמים אותה, היא לקחת את היועצים של החשב הכללי, יש להם חברת ייעוץ חיצוני "ענבל", שתייעץ גם לנו.

דן לנדאו: אנחנו גם נעזרים בו באופן שוטף כדי ליהנות מהיתרון לגודל שיש לחשב הכללי, כדי שבחזית מול "שפיר" אנחנו נוכל ליהנות מהמידע, מהידע, מהניסיון שיש לחשב הכללי מול חברת "שפיר".

דן לנדאו: בין שאר הדברים אנחנו דנים כעת גם באפשרות לקחת ייעוץ משפטי חיצוני ספציפי לעניין הזה, כמקובל על-ידי המדינה, על-ידי מינהלות הפרויקטים השונים ברחבי המדינה, כפי שהם מנוהלים על-ידי החשב הכללי.

דן לנדאו: העניין הזה עדיין בדיון.

דן לנדאו: חשוב לי להדגיש שאנחנו לא נמצאים בסד של זמנים של תביעה בבית-משפט, אנחנו נמצאים בשלבים הרבה יותר מקדמיים, ואחת השאלות היא שאלה אסטרטגית איך אתה מנהל סכסוך כזה.

דן לנדאו: האם למשל אתה חותר להגיע לרשימה מוסכמת של פלוגתאות, להסיר מהשולחן כמה שיותר מחלוקות, להכיר בכמה שיותר תביעות כדי לצמצם את גדרי המחלוקת, או להיפך, אתה חותר לפתרון לרוחב הלוח מתוך הכרה שלצד שכנגד יש אינטרס כזה ואחר.

דן לנדאו: בדיוק לשם כך אנחנו נעזרים בחשב הכללי.

אבי לוי: אנחנו צפויים להיפגש לבקש שוב לדון בפניכם בכל מה שקשור, כמו תמיד, בהעברת אותן התחייבויות מ-2008 ל-2009.

אבי לוי: כלומר, נוצרו התחייבויות ב-2008, יש הסכמים, ואנחנו כמובן נבקש את זה בנפרד לגבי העברת יתרות תקציב מ-2008 ל-2009, על-פי החוק.

יריב לוין: תודה רבה למנכ"ל ולחשב.

יריב לוין: חבר הכנסת גפני, יושב-ראש ועדת הכספים, בבקשה.

משה גפני: יש לי שאלה משפטית.

משה גפני: אנחנו נמצאים פעם ראשונה במציאות של תקציב דו-שנתי, ובתקציב המדינה בחוק של ההתייעלות הכלכלית, אנחנו מחוקקים שאומר בדיוק איך מעבירים עודפים משנה לשנה.

משה גפני: אנחנו קבענו שם, שבניגוד להעברות רגילות שבהן לא צריך אישור ועדת הכספים, בהעברה שתהיה בין 2009 ל-2010 ובין 2010 ל-2009, זה עכשיו צריך להיות גם ישר והפוך, יצטרכו אישור ועדה.

משה גפני: מה יהיה בתקציב הכנסת?

משה גפני: האם התקציב הוא דו-שנתי?

ארבל אסטרחן: התקציב הוא בוודאי דו-שנתי.

משה גפני: כי אני שמעתי הערות אחרות.

משה גפני: אם התקציב הוא דו-שנתי, האם יחולו על זה כל הכללים שחלים על תקציב המדינה לגבי עודפים והעברות מסעיף לסעיף, והאם צריך להכניס את זה בחוק עצמו?

ארבל אסטרחן: התקציב הוא בוודאי דו-שנתי.

ארבל אסטרחן: בסוף שנת 2009 לא יאושר בכנסת שוב תקציב לא לכנסת ולא למשרדי הממשלה, אלא מה שחל על המדינה חל גם על הכנסת בעניין הזה.

ארבל אסטרחן: לעניין ההתאמות, דיבר אתי היועץ המשפטי של ועדת הכספים, ובעיקרון כל מה שאמור לחול על המדינה אמור לחול גם על הכנסת ועל תקציב הכנסת.

ארבל אסטרחן: הבנתי ממנו שדובר בוועדה על הנושא של ההעברות משנה לשנה, ונקבעה הוראה ספציפית לגבי ההתאמות לחוק יסודות התקציב.

ארבל אסטרחן: למשל לגבי משרדי הממשלה כתוב שהשר הנוגע בדבר יכול להציע לשר האוצר לעשות כל מיני העברות מ-2009 ל-2010, ולגבי הכנסת נקבע שם שזה לא יהיה שר האוצר אלא הצעה של יושב-ראש הכנסת באישור הוועדה המשותפת הזו.

ארבל אסטרחן: זה בסדר גמור.

ארבל אסטרחן: גם דיברתי על כך עם החשב ועם היועץ המשפטי של משרד האוצר, שאמר שמבחינתם כמובן זה מקובל, הם רק יבקשו לדעת כשהכנסת עושה את זה, ואמרתי לו שכמובן זה מקובל.

משה גפני: מה אנחנו צריכים לכתוב בסעיף הזה לגבי תקציב הכנסת?

ארבל אסטרחן: היועץ המשפטי של ועדת הכספים עבר אתי על הנוסח שכתוב במפורש.

ארבל אסטרחן: למשל הדבר הזה של העברה משנה לשנה, לגבי משרדי הממשלה כתוב בטיוטה שהיועץ המשפטי נתן לי היום שעל-פי הצעת השר הנוגע בדבר, חוץ מסעיף תקציב הכנסת רשאי שר האוצר להעביר כל מיני הוצאות מ-2009 ל-2010 וכו'.

ארבל אסטרחן: אחר כך יש סעיף שאומר שלגבי תקציב הכנסת רשאית הוועדה המשותפת הזו, לפי הצעת יושב-ראש הכנסת, להעביר הוצאה, הוצאה המותנית בהכנסה והרשאה המתייחסת לאחת משנות הכספים 2009 וסעיף תקציב הכנסת המתייחס לשנה אחרת וכו'.

ארבל אסטרחן: זאת אומרת, בהחלט צריך לעשות התאמות, אבל הדבר נעשה על-ידי היועץ המשפטי אצלכם.

ציון פיניאן: לגבי כל השינויים וכל שינויי הייעוד, הוועדה המשותפת היא המחליטה?

ארבל אסטרחן: לגבי תקציב הכנסת, כן.

ארבל אסטרחן: יש שני חריגים פה.

ארבל אסטרחן: לגבי תקציב הכנסת יש הוועדה המשותפת הזאת, לגבי תקציב הביטחון יש ועדה משותפת של כספים וחוץ וביטחון, ומה שנעשה ברגיל לגבי משרדי הממשלה נעשה בוועדת הכספים, ומה שנעשה לגבי תקציב הכנסת נעשה כאן.

יריב לוין: אבל ההחלטה הכוללת לא צריכה להתאשר פה.

ארבל אסטרחן: לא, אלה תיקונים שנכנסים בתוך חוק ההסדרים.

יריב לוין: בבקשה, חבר הכנסת אדרי.

יעקב אדרי: על חלק מהשאלות שלי קיבלתי הסברים היום בצהריים, גם מהמנכ"ל וגם מהחשב.

יעקב אדרי: אני חושב שהשינויים שהמנכ"ל מתכנן הם ראויים לכל הברכות.

יעקב אדרי: היה יותר קל לכולנו אם היתה רובריקה של 2008 בפועל, זאת אומרת מה נוצל בפועל ב-2008, גם אם יש התחייבויות.

יעקב אדרי: זה היה מקל עלינו לראות את התנודות ואת השינויים.

יעקב אדרי: אבל אני יודע שלא אוהבים להראות מה נוצל מכל מיני סיבות.

ציון פיניאן: את זה למדנו מהעיריות.

יעקב אדרי: נכון.

יעקב אדרי: הדבר שביקשתי כן לשים לב אליו הוא הנושא של העוזרים הנוספים.

יעקב אדרי: אמרתי למנכ"ל הכנסת וליושב-ראש שלא דין ועדת הכספים, כדוגמה, כדינה של ועדה זוטרה.

יעקב אדרי: ואני לא רוצה לפגוע באף ועדה.

יעקב אדרי: יש ועדות שהן פעילות ביותר שנכון וראוי לתת להם שני עוזרים, ולוועדות אחרות אני מציע לעשות את זה בדחילו ורחימו.

אחמד טיבי: מה לגבי ועדת חקירה פרלמנטרית?

יעקב אדרי: אתה תסתדר לבד, אתה גם הדובר.

יריב לוין: אנחנו נידרש לסוגיה הזאת בוועדת הכנסת ולא כאן.

יריב לוין: ההערה נרשמה, אבל הדיון בה יהיה בוועדת הכנסת.

יעקב אדרי: הדבר האחרון הוא הנושא של המזנון.

יעקב אדרי: טוב שיש השיפוצים האלה, אבל כבר עברתי שני קבלנים כחבר הכנסת, ותמיד הם היו עוברים בין חברי הכנסת ומבכים את מר גורלם על כך שיש פגרות.

יעקב אדרי: נסו למצוא נוסחה שתהיה מאוזנת.

יעקב אדרי: הם גם מדברים עם אנשי התקשורת ומספרים שהם הפסידו וזרקו את האוכל.

יעקב אדרי: אני שמח שגם על זה נתתם את דעתכם.

דן לנדאו: השעה עכשיו 20:15, ואני לפני שש שעות אכלתי שניצל ואני חי.

דן לנדאו: והוא היה מצוין והכול היה נקי.

דן לנדאו: הפעולות שנקטנו בעשרה הימים האחרונים היו פעולות של עזרה ראשונה ותו לא.

דן לנדאו: חלק מהעניין, מעבר לפלסטר, מעבר ל-SOS שעשינו עכשיו, הוא שבתחילת הפגרה נתחיל לשפץ את המטבח.

דן לנדאו: אנחנו כבר בעיצומה של עבודה יחד עם חברת ייעוץ חיצונית בעניין הקונספט של ההתקשרות עם הזכיין הבא.

דן לנדאו: המכרז הבא לא אמור להיראות כמו המכרז הקודם, כי יש פה גם בעיות קונספטואליות.

דן לנדאו: כשאתה מזמין לפה איש עסקים להתפרנס ואתה לא מסוגל להבטיח לו איקס ימים בשנה, כיוון שלעולם אינך יודע מתי תיפולנה בחירות, זה דבר שמחייב התייחסות.

דן לנדאו: כשאתה נמצא במתקן מאובטח ואתה מטיל הגבלות גם על עובדים, גם על סחורה, גם על כניסה של רכבים, זה מחייב התייחסות.

דן לנדאו: אני מקווה שהדברים הללו, בעזרת ה', יקבלו התייחסות במכרז ובתוצאה של המכרז, כך שכאשר תחזרו לכנס החורף אני ממש מייחל לכך שהמצב יהיה שונה.

יריב לוין: תודה.

יריב לוין: חבר הכנסת פיניאן.

ציון פיניאן: עברתי על כל הסעיפים וזו הפעם הראשונה שאני יכול להגיד שכל הסעיפים הם חיוניים ונצרכים.

ציון פיניאן: אנחנו, חברי הכנסת, המראה השלילית, ואתם המראה החיובית שצריכים לצייר אותנו חיוביים.

ציון פיניאן: אני רוצה לברך, ואני מקווה שבפעם הבאה שנהיה פה נגיד שהצבענו נכון.

דן לנדאו: בעזרת ה'.

יריב לוין: תודה.

יריב לוין: חבר הכנסת טיבי.

אחמד טיבי: מסכים אני.

אחמד טיבי: וכדי שלא ימתחו עלי ביקורת כמו על השופט מאני, אני אפרט קצת.

אחמד טיבי: בנושא המזנון אני חושב שהיה עליהום מיותר.

אחמד טיבי: זה רע שיש ג'וק.

אחמד טיבי: אגב, זו לא בעיה הלכתית.

משה גפני: זה שהיה ג'וק זה לא נורא, אבל הוא לא היה כשר.

אברהם מיכאלי: אבל הודיעו אתמול בערוץ 2 שעדיין יש שם ג'וקים.

אחמד טיבי: בערוץ 10, זה היה נדב פרי.

אחמד טיבי: כשתפתחו את הכנסת בימים שני, שלישי ורביעי, יהיו יותר תורים במזנונים.

אחמד טיבי: האם לקחתם את זה בחשבון?

דן לנדאו: הכנסת מכילה שלושה מזנונים.

דן לנדאו: בעבר בהילטונים היה מזנון פעיל נוסף, והמזנון הזה כבר לא פעיל זמן רב, והוא יהיה פעיל בסיבוב הבא של הזכיינים.

דן לנדאו: אנחנו גם נכניס קצת מכונות שתייה ומכונות של סנדביצ'ים כרשת ביטחון עממית יותר שבעל המזנון עצמו יוכל להפעיל.

דן לנדאו: המצב שבו אדם בא מבחוץ ואנחנו דוחפים אותו בשביל כוס מים לידיו של מזנון הוא בעיני מצב לא תקין, לכן אנחנו גם מפזרים ברחבי הכנסת את המים המינראלים.

דן לנדאו: זה חלק מהשירות שלנו לציבור.

דן לנדאו: אגב, נלמד מהאנשים שמייעצים למוזיאון ישראל, העומד בשיפוצים ענקיים עכשיו, בנושא של זרימת קהל.

דן לנדאו: הרי קהל מחייב לא רק מזנון בגודל מסוים, הוא מחייב מספר מסוים של חדרי שירותים, של מלתחות, של מדריכים, של אנשי ביטחון, של מטראז' מסוים וכו'.

דן לנדאו: יש תקנים לדברים האלה.

דן לנדאו: אנחנו לא סתם נפתח פה את הכנסת לעשרות אלפי אנשים ביום.

דן לנדאו: הלוואי שזאת תהיה הבעיה שלנו.

דן לנדאו: בעזרת ה' נגיע לזה ושאנשים יעמדו בתור שלוש-ארבע שעות כמו שהם עומדים בפרלמנטים כמו בלונדון בשביל לראות שעת שאלות.

דן לנדאו: הלוואי שנגיע לזה.

דן לנדאו: אז אחזור לפה לתקציב 2011 ואבקש שתגדילו את התקציב עוד.

דן לנדאו: זה יהיה נהדר.

יריב לוין: תודה.

יריב לוין: חבר הכנסת בן-סימון.

דניאל בן-סימון: הדברים על המזנון נאמרו.

דניאל בן-סימון: אני רוצה לומר מילה טובה, בלי להישמע סובייקטיבי על ערוץ הכנסת.

דניאל בן-סימון: זה הופך להיות חלון הראווה של הכנסת.

דניאל בן-סימון: אני גדלתי בתוכו בשנים האחרונות ואפילו התפתחתי ואפילו אולי הגעתי לכאן הודות לערוץ הזה.

דניאל בן-סימון: בהתחלה שיבחתי את זה, היום אני פחות מתלהב.

דניאל בן-סימון: המעבר מערוץ הכנסת לכנסת היה קצר, גם החזרה יכולה להיות קצרה.

דניאל בן-סימון: זו באמת השקעה כדאית, כי אני מכיר את המודל האמריקני ואת המודל הצרפתי, שלאט-לאט הפכו לגורם משמעותי, במיוחד לאור ההתרסקות של הערוץ הציבורי, הערוץ הראשון האומלל.

דניאל בן-סימון: ישבתי היום בוועדת הכלכלה שדנו בערוץ הראשון, וזה פתטי.

דניאל בן-סימון: אני לא רוצה להגיד כמו איזו מפלגה זה נראה.

ציון פיניאן: על זה נאמר:

ציון פיניאן: דניאל בגוב האריות.

אלכס מילר: הביקורת על עצמך זה הדבר הכי חשוב.

דניאל בן-סימון: לכן זו השקעה כדאית בעסק הזה, לא רק במישור החינוכי, אלא לקדם את המקום הזה שזוכה לדעתי לדימוי לא הוגן ביחס לעבודה שמושקעת בו.

דניאל בן-סימון: אני אומר את זה כאדם שנכנס לכאן, זה לא פייר מה שעושים לכנסת.

דניאל בן-סימון: לכן זו השקעה טובה, אם זה יהפוך למודל כמו באירופה, כמו בארצות-הברית.

דניאל בן-סימון: לאור העובדה שהערוץ הציבורי נעלם לגמרי, זאת אפשרות השקעה מצוינת, גם חינוכית וגם להעביר מסרים דרך הערוץ הזה, כי הוא חשוב.

דניאל בן-סימון: הייתי בו, יש לו ערך ותתמכו בו.

אחמד טיבי: יש הסכמה, גם בנושא הזה, ביני לבין דני בן-סימון.

יריב לוין: תודה רבה.

יריב לוין: חבר הכנסת מילר.

אלכס מילר: אנחנו רואים פה תקציב מאוזן.

אלכס מילר: אני רוצה להודות על כך שהכנסת נכנסה לאותה פעילות נרחבת למאבק באבטלה.

אלכס מילר: עצם העובדה שיש הוספה של תקנים לכנסת – דוברים, מרכז המחקר והמידע וכל שאר המקומות – רק נותנת אוויר לנשימה לאותם אנשים שנמצאים היום מחוץ לעבודה, אנשים שיש להם יכולת וכן יכולים להשתלב.

אלכס מילר: אבל מה לעשות, כל העולם נמצא במיתון, כולל ישראל.

אלכס מילר: ואם יש לנו אפשרות לפתוח דלתות, אני שמח לראות שגם הכנסת פועלת לטובת הדבר הזה.

אלכס מילר: תודה.

יריב לוין: תודה רבה.

יריב לוין: חבר הכנסת מיכאלי, בבקשה.

אברהם מיכאלי: אדוני היושב-ראש, אני מברך גם כן על התקציב.

אברהם מיכאלי: אני רואה שהשינויים הם הכרחיים, גם בהגדלה וגם בהקטנה, ולכן חשוב מאוד שאנחנו כגוף עצמאי בכנסת עדיין מבקרים את התקציב שאנחנו קובעים אותו בשביל הבית שאנחנו חיים בו.

אברהם מיכאלי: יחד עם זאת, אדוני המנכ"ל, הנושא של ערוץ הכנסת הוא לא רק מראה חיובית בשבילנו, אלא גם צריך לחשוב על תוכן השידורים במובן של חשיפה רחבה יותר של חברי הכנסת.

אברהם מיכאלי: בקדנציה הקודמת התקבלו תלונות, שלא תמיד חושפים את מרב חברי הכנסת, פרט לאותו כרטיס ביקור שהוא יזום ומבורך.

אברהם מיכאלי: כנראה שלעתים משדרים אותם בשעות לא שעות, כי יש כאלה שלא ראו אותם בכלל.

אברהם מיכאלי: כנראה בגלל שהמחשב פולט אותם בשעות שונות.

אברהם מיכאלי: יש פה סעיף שקצת רגיש להעלות אותו, אבל נעלה אותו.

אברהם מיכאלי: מדובר פה בצי רכב של חברי כנסת שמחזיקים אותם פה במסגרת הליסינג, והרבה פעמים התחושה היא שאין לנו מספיק זמן לעקוב אחרי הבטיחות של הרכבים האלה, וחברי כנסת נוסעים הרבה מאוד עם הרכבים האלה לצורך עבודה.

אברהם מיכאלי: השאלה היא אם אנחנו לא אמורים להיות פה בפיקוח יותר גדול מבחינת בטיחות.

אברהם מיכאלי: חלק מהרכבים האלה נסעו כבר למעלה מ-150,000 קילומטר וחלק לא נסעו אבל הבלאי שלהם הוא לא קטן.

אברהם מיכאלי: אני כבר עליתי על כך שהרכבים האלה הם לא במצב טוב, וחלילה שלא יקרה פה אסון ואחר כך נשאל איפה היינו.

אברהם מיכאלי: השאלה היא אם אפשר להיערך, מעבר להחלפות שעושים מדי זמן, גם להשגחה יזומה של הכנסת, שהרכבים האלה ייבדקו מבחינה בטיחותית.

דן לנדאו: אנחנו מחדשים עכשיו את ההתקשרות עם חברת הליסינג הזאת ואנחנו מגיעים ברוב הרכבים לגמר תקופת ההשכרה של 36 חודשים.

דן לנדאו: יהיה עכשיו גל של החלפות, לקראת סוף הקיץ, של כמעט כל כלי הרכב.

דן לנדאו: זיהינו חולשה בפיקוח שלנו, במיוחד בתחילתה של כנסת שיש הרבה החלפות חתימות וכו', ואנחנו הולכים לחזק את היחידה הזאת בעוד אדם.

דן לנדאו: שמנו לב לזה, והדבר הזה הוא בצד שלנו, פחות בצד של חברת הליסינג.

דן לנדאו: כל הבדיקות שלנו, וגם בדיקות של גורמים אחרים בענף הליסינג, מראות שהכנסת עשתה עסקה טובה מאוד.

דן לנדאו: אין ספק שצריך להביא בחשבון, שבניגוד לחברת היי-טק, יש לנו פה 120 מנכ"לים, או 87 בכנסת הזאת.

דן לנדאו: זה 120 לקוחות פרימיום של פרימיום.

דן לנדאו: רמת השירות שהאנשים האלה אמורים לקבל אמורה להלום את העובדה שאתם חברי כנסת, ואם השירות הוא לא מספיק טוב אז מתפקידי לתקן את זה.

דן לנדאו: כמו שתיארתי קודם, זיהינו בעיה, ואני מקווה מאוד שבחודשים הקרובים אתם תראו שינוי משמעותי לטובה.

דן לנדאו: אם לא, אתם יודעים את מספר הטלפון שלי, תטלפנו.

יריב לוין: תודה רבה.

יריב לוין: בהיעדר הסתייגויות נעבור להצבעה.

יריב לוין: מי בעד הצעת תקציב הכנסת, תקציב דו-שנתי לשנים 2009 ו-2010?

יריב לוין: הצבעה בעד – 8 נגד – אין נמנעים – אין הצעת התקציב אושרה פה-אחד.

יריב לוין: אני רוצה להודות לכולם על הדיון הענייני, ולאחל לכולם שיהיה שימוש יעיל ומועיל בתקציב הזה.